ศบค. เล็งปรับวันฉีดวัคซีนให้ผู้สูงอายุและผู้ป่วย 7 โรคเรื้อรังที่ได้นัดไกล ให้ได้รับวัคซีนเร็วขึ้น
พญ.อภิสมัย ศรีรังสรรค์ ผู้ช่วยโฆษก ศบค. แถลงสรุปการฉีดวัคซีนโควิด -19 ว่า ผลการให้บริการ ตั้งแต่วันที่ 28 กุมภาพันธ์ - 23 มิถุนายน 2564 จำนวนผู้ได้รับวัคซีนสะสม 8,400,320 โดส แบ่งเป็นผู้ได้รับวัควีนเข็มแรก รวม 6,017,424 ราย จำนวนนี้เป็นผู้ได้รับวัคซีน ซิโนแวค 3,424,457 ราย และเป็นผู้ได้รับวัคซีนแอสตร้าเซนเนก้า 2,592,967 ราย ส่วนผู้ได้รับวัคซีนครบ 2 เข็มแล้วสะสมรวม 2,382,896 ราย จำนวนนี้เป็นผู้ได้รับวัคซีน ซิโนแวค 2,328,669 ราย และเป็นผู้ได้รับวัคซีนแอสตร้าเซนเนก้า 54,227 ราย ในที่ประชุม ศปก.ศบค.วันนี้ ได้มีการหารือกันถึงความเป็นไปได้ในการปรับเวลาการฉีดวัคซีนให้แก่กลุ่มผู้สูงอายุ และผู้ป่วย 7 กลุ่มโรคเรื้อรัง ที่ลงทะเบียนนัดฉีดวัคซีนผ่านระบบหมอพร้อม ตั้งแต่เดือนกรกฎาคม สิงหาคม หรือนานกว่านั้น ให้ขยับเวลาขึ้นมาเร็วขึ้น เนื่องจากสถานกาณณ์ระบาดที่ยังเพิ่มไม่หยุด โดยเฉพาะพื้นที่กรุงเทพฯ และปริมณฑล ซึ่งกลุ่มนี้เป็นกลุ่มหลักของการให้วัคซีนเพื่อป้องกันอาการรุนแรงเมื่อติดเชื้อและป้องกันการเสียชีวิต เนื่องจาก 2 กลุ่มนี้เป็นกลุ่มหากติดเชื้อจะง่ายกว่าคนทั่วไปที่จะพบอาการรุนแรงและเสียชีวิต อย่างไรก็ตาม ขอให้ประชาชน 2 กลุ่มนี้คอยติดตามข่าวจากโรงพยาบาลที่ตนเองเลือกรับวัคซีนในระบบหมอพร้อมไว้ว่าจะมีการเปลี่ยนแปลงอย่างไร